EVER ปลื้มยอดขาย “เดอะ โพลิแทน รีฟ” ทะลัก! กางแผนปี 62 ผุด 3 โครงการ 2 พันลบ.
EVER ปลื้มยอดขาย "เดอะ โพลิแทน รีฟ" ทะลัก! กางแผนปี 62 ผุด 3 โครงการ 2 พันลบ.
27 ธ.ค. 2561

นายสวิจักร์ โลจายะ ประธานกรรมการ บริษัท เอเวอร์แลนด์ จำกัด (มหาชน) หรือ EVER เปิดเผยว่า ยอดพรีเซลในโครงการต่างๆ ของบริษัทฯ ยังคงได้รับการตอบรับเป็นอย่างดี เนื่องจากตั้งอยู่ในทำเลที่ดี ซึ่งคอนโดฯแบรนด์ “เดอะโพลิแทน” ประกอบด้วย เดอะโพลิแทน บรีซ มูลค่าโครงการ 1,900 ล้านบาท มีจำนวน 500 กว่ายูนิต, เดอะโพลิแทน รีฟ มูลค่าโครงการ 6,300 ล้านบาท มีจำนวน 2,300 ยูนิต และเดอะโพลิแทน อควา มูลค่าโครงการ 6,700 ล้านบาท มีจำนวน 2,700 ยูนิต
ทั้งนี้ จากแนวโน้มยอดขายที่ดีและมีความต้องการเพิ่มขึ้น ทำให้โครงการเดอะโพลิแทน รีฟ ได้รับความสนใจเกินความคาดหมาย โดยเฉพาะเป็นโครงการอาคารสูง กลุ่มลูกค้าเป้าหมายวัยทำงาน มีกำลังซื้อสูง ปัจจุบันมีการตรวจรับมอบห้องไปแล้ว และจะเริ่มทยอยโอนในช่วงเดือนต้นมกราคมปีหน้า  จากเดิมที่คาดว่าจะทยอยโอนในเดือนมีนาคมปีหน้า ซึ่งถือว่าเร็วกว่าคาดการณ์ จากปัจจัยดังกล่าวจะสนับสนุนให้ผลประกอบการมีทิศทางที่ดีขึ้น
ขณะที่ผลประกอบการในปีนี้มีแนวโน้มที่ดี คาดมีรายได้กว่า 1,000  ล้านบาท เพิ่มขึ้นเกือบเท่าตัวจากปีก่อนอยู่ที่ 708 ล้านบาท และคาดว่าผลจะขาดทุนจะลดลง และมีโอกาสฟื้นตัวได้เร็วขึ้น  และจะมีการโอนเป็นนัยสำคัญในไตรมาสที่ 1 ปีหน้า จากโครงการแนวสูงและโครงการบ้านเดี่ยวแบรนด์ “มายโฮม อเวนิว” เข้ามาบางส่วน ส่วนยอดแบ็คล็อคในมืออยู่ที่ 9,000 ล้านบาท ก็จะเห็นการทยอยเพิ่มสนับสนุนเพิ่มเติม
“คอนโดแบรนด์ เดอะโพลิแทน ทั้ง เดอะโพลิแทน รีฟ เดอะโพลิแทนบรีซ และ เดอะโพลิแทน อควาเป็นโครงการที่ได้รับการตอบรับที่ดีจากลูกค้า  เพราะเป็นโครงการที่มีศักยภาพอยู่บนทำเลรถไฟฟ้าสายสีม่วง และติดริมแม่น้ำเจ้าพระยา ซึ่งสามารถเห็นวิวทิวทัศน์ที่สวยงามโดยโครงการ เดอะ โพลิแทน รีฟ พบว่าผลตอบรับดีมาก และจะโอนได้เร็วกว่าที่คาดไว้ ดังนั้นเชื่อว่าผลประกอบการจะมีทิศทางที่ดีขึ้นในอนาคต” นายสวิจักร์ กล่าว
นายสวิจักร์ กล่าวอีกว่า แผนการดำเนินงานในปี 2562 กลุ่มบริษัทฯ เน้นการขยายโครงการแนวราบเพิ่มขึ้น เพื่อบาลานซ์ และการสร้างรายได้อย่างยั่งยืนในอนาคต โดยจะเปิดโครงการใหม่ 3 โครงการ มูลค่ารวมกว่า 2,000 ล้านบาท ในโครงการทาวน์โฮม แบรนด์ “เอเวอร์ ซิตี้”  ย่านทำเลสุขสวัสดิ์, หนามแดง และด่วนรามอินทรา จตุโชติ ทั้งนี้ ได้มีการซื้อที่ดินเพื่อรอการพัฒนาไว้เรียบร้อยแล้ว โดยจะทยอยเปิดโครงการตั้งแต่ไตรมาส 1/62
อย่างไรก็ตาม ในส่วนธุรกิจโรงพยาบาล ซึ่งบริษัทฯ เข้าลงทุนผ่าน บริษัท มาย ฮอสพิทอล จำกัด ซึ่งเป็นบริษัทย่อย เชื่อว่าจะมีการเติบโตควบคู่กันไป ซึ่งปีนี้ส่วนใหญ่จะเป็นการเพิ่มศักยภาพ และการวางแผนปรับปรุงระบบภายในให้มีประสิทธิภาพ, การเพิ่มบริการใหม่ๆ ตามความต้องการในพื้นที่รวมทั้งการเพิ่มทีมแพทย์  โดยคาดว่าสร้างการเติบโตของรายได้เฉลี่ยแห่งละ 10% ต่อปี